sukhrobnurali/uzbek-legal-corpus huggingface dataset:
Tuman (shahar) obodonlashtirish boshqarmalari xodimlarining meʼyorlangan sonini belgilash toʻgʻrisidagi yoʻriqnomaga oʻzgartirishlar kiritish haqida
(resolution, 2025-03-07)

Oʻzbekiston Respublikasi Vazirlar Mahkamasining 2024-yil 31-oktabrdagi 722-son “Budjet tashkilotlari xodimlarining mehnatiga haq toʻlash va shtatlar jadvalini shakllantirish tartibini takomillashtirish chora-tadbirlari toʻgʻrisida”gi qaroriga muvofiq Oʻzbekiston Respublikasi Qurilish va uy-joy kommunal xoʻjaligi vazirligi va Iqtisodiyot va moliya vazirligi qaror qiladi: 1. Oʻzbekiston “Oʻzkommunxizmat” agentligi va Oʻzbekiston Respublikasi Moliya vazirligining 2009-yil 16-iyundagi 07-125-son, 64-son qarori (roʻyxat raqami 1989, 2009-yil 29-iyul) (Oʻzbekiston Respublikasi qonun hujjatlari toʻplami, 2009-y, 30-31-son, 354-modda) bilan tasdiqlangan Tuman (shahar) obodonlashtirish boshqarmalari xodimlarining meʼyorlangan sonini belgilash toʻgʻrisidagi yoʻriqnomaga ilovaga muvofiq oʻzgartirishlar kiritilsin. 2. Mazkur qaror Oʻzbekiston Respublikasi Kambagʻallikni qisqartirish va bandlik vazirligi bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi. 1. 1-bandning toʻrtinchi va beshinchi xatboshilari quyidagi tahrirda bayon qilinsin: “boshqaruv xodimlari — tashkilotlarda oʻz tuzilmasidagi muassasalarga va xodimlarga rahbarlik qiluvchi, boshqaruv funksiyalarini amalga oshiruvchi, zarur qarorlarni ishlab chiquvchi va qabul qiluvchi, tashkilot faoliyatini rejalashtiruvchi, nazorat qiluvchi va jarayonlarni tartibga soluvchi xodimlar; yordamchi xodimlar — tashkilotlarda boshqaruv va ishlab chiqarish xodimlari faoliyatiga xizmat koʻrsatish, ishlab chiqarish va texnologik xizmat koʻrsatish jarayonlarini taʼminlash ishlarini bajarish, binolar va hududlarga texnik va xoʻjalik xizmatini koʻrsatish funksiyalarini bajaruvchi xodimlar hisoblanadi;”. 2. 26-band quyidagi tahrirda bayon etilsin: “26. Koʻkalamzorlashtirish ishlarida band boʻlgan koʻkalamzorlashtiruvchi (koʻkalamzorlashtirish xoʻjaligi ishchisi)lari tomonidan oʻsimliklar (koʻchatlar)ni ekish va ularni parvarish qilish uchun xodimlarning meʼyorlangan soni mazkur Yoʻriqnomaning 4-ilovasiga muvofiq belgilanadi.”. 3. 2-ilovaning 1-jadvali quyidagi tahrirda bayon etilsin: Mazkur jadvalda hududlarni supurishda xodimlarning meʼyorlangan soni axlatni belgilangan joygacha transportirovka qilishni hisobga olgan holda bir yilda 1000 m2 maydonni supurishga sarflanadigan vaqtdan kelib chiqib hisoblangan. Hududni supurishda band boʻlgan xodimlarning, talab etiladigan shtat birligini aniqlashda, haqiqatda supuriladigan maydon m2 da aniqlanadi. Supuriladigan hududning haqiqiy maydoni 1000 ga boʻlinadi va hosil boʻlgan son supuriladigan 1000 m2 maydonni supurish uchun zarur boʻlgan xodimlarning meʼyorlangan soniga koʻpaytiriladi.”. 4. 4-ilova quyidagi tahrirda bayon etilsin:
Xotin-qizlar tadbirkorligini rivojlantirishni qoʻllab-quvvatlashga oid qoʻshimcha chora-tadbirlar toʻgʻrisida
(resolution, 2025-09-29)

Xotin-qizlarni tadbirkorlik faoliyatiga jalb etish va ularning loyihalarini moliyalashtirishni kengaytirish maqsadida qaror qilaman: 1. Xotin-qizlarning loyihalarini qoʻllab-quvvatlash uchun quyidagilar hisobidan 2025-yilda qoʻshimcha 200 million AQSH dollari yoʻnaltirilsin, bunda: (a) Tiklanish va taraqqiyot jamgʻarmasi ikki hafta muddatda yetti yil muddatga uch yillik imtiyozli davr bilan yillik Markaziy bankning asosiy stavkasida jami 100 million AQSH dollari ekvivalentda, shundan AT “Xalq banki”ga 35 million AQSH dollari, “Mikrokreditbank” ATBga 30 million AQSH dollari va “Hamroh” xotin-qizlar tadbirkorligini qoʻllab-quvvatlash kompaniyasi” MCHJga (keyingi oʻrinlarda — Kompaniya) 35 mln AQSH dollari miqdorida kredit resurslari ajratsin. Bunda Kompaniyaga ajratilgan mablagʻlar u tomonidan tadbirkor ayollarning loyihalarini moliyalashtirish uchun Markaziy bankning asosiy stavkasidan 2 foizlik punkt yuqori stavkada uch yillik imtiyozli davr bilan yetti yil muddatgacha tijorat banklariga kredit resursi sifatida joylashtiriladi. (b) tijorat banklari “Mahalla loyihasi” dasturi doirasida loyihalarni moliyalashtirish uchun tashqi moliya bozorlaridan 100 million AQSH dollari jalb qilsin. 2. Belgilansinki, xotin-qizlarning loyihalarini moliyalashtirishga: (b) AT “Xalq banki” va “Mikrokreditbank” ATBga ajratilgan mablagʻlar hisobidan oilaviy tadbirkorlikni rivojlantirish dasturi doirasida belgilangan tartib va mexanizmlar asosida kreditlar ajratiladi. 3. Qaror ijrosini har oyda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.
Xalqaro shartnomani tasdiqlash toʻgʻrisida
(resolution, 2025-03-06)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq qaror qilaman: 1. 2024-yil 4-iyun kuni Parij shahrida imzolangan Oʻzbekiston Respublikasi Hukumati va Fransiya Respublikasi Hukumati oʻrtasida Chimyon turistik zonasini obodonlashtirishni moliyalashtirishga xizmat qiluvchi (2-bosqich) moliyaviy protokol tasdiqlansin. 2. Investitsiyalar, sanoat va savdo vazirligi hamda Ekologiya, atrof-muhitni muhofaza qilish va iqlim oʻzgarishi vazirligi ushbu xalqaro shartnomani amalga oshirish uchun masʼul boʻlgan vakolatli organlar etib belgilansin. 3. Tashqi ishlar vazirligi Oʻzbekiston Respublikasi tomonidan ushbu xalqaro shartnomaning kuchga kirishi uchun zarur boʻlgan davlat ichki tartib-taomillari bajarilganligi hamda uni amalga oshirish uchun masʼul boʻlgan vakolatli organlar toʻgʻrisida Fransiya tomoniga tegishli bildirishnomani yuborsin. 4. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirganidan keyin uning qoidalari amalga oshirilishi ustidan belgilangan tartibda nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.
Xalqaro shartnomani qabul qilish toʻgʻrisida
(resolution, 2025-03-06)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2023-yil 18-may kuni Samarqand shahrida Yevropa tiklanish va taraqqiyot banki (keyingi oʻrinlarda — YETTB) Boshqaruvchilar kengashining yillik yigʻilishi davomida qabul qilingan 259-son va 260-son rezolyutsiyalarga muvofiq Yevropa tiklanish va taraqqiyot bankini taʼsis etish toʻgʻrisidagi Bitimning (Parij, 1990-yil 29-may): 1-moddasiga YETTB faoliyati geografik koʻlamini Afrikaning Sahroi Kabirdan janubiy qismida va Iroqda bosqichma-bosqich kengaytirishga ruxsat berish; 12.1-moddasiga YETTBning oddiy operatsiyalari boʻyicha ustav kapitaliga quyilgan cheklovni bekor qilish va YETTB Direktorlar kengashiga kapitalning yetarlilik koʻrsatkichlari boʻyicha cheklovlarni belgilash va muvofiqlashtirish vakolatlarini berish toʻgʻrisidagi tuzatishlar kiritilganligi maʼlumot uchun qabul qilinsin. 2. YETTB Boshqaruvchilar Kengashining 2023-yil 18-maydagi 259-son va 260-son rezolyutsiyalari bilan maʼqullangan Yevropa tiklanish va taraqqiyot bankini taʼsis etish toʻgʻrisidagi Bitimning 1 va 12.1-moddalariga kiritilgan tuzatishlar qabul qilinsin. 3. Tashqi ishlar vazirligi Oʻzbekiston Respublikasi tomonidan ushbu tuzatishlar qabul qilinganligi toʻgʻrisida YETTBga tegishli bildirishnoma yoʻllasin. 4. Mazkur qarorning ijrosini nazorat qilish Bosh vazir oʻrinbosari J.A. Xodjayev zimmasiga yuklansin.
“Chotqol” davlat biosfera va “Oqtogʻ-Tomdi” davlat qoʻriqxonalarining qoʻriqlanma zonalarini belgilash toʻgʻrisida
(resolution, 2025-03-05)

Oʻzbekiston Respublikasining “Muhofaza etiladigan tabiiy hududlar toʻgʻrisida”gi Qonuniga muvofiq davlat qoʻriqxonalari hududidagi tabiiy majmualarga xoʻjalik faoliyatining salbiy taʼsirining oldini olish, noyob hamda yoʻqolib ketish xavfi ostida turgan oʻsimlik va hayvonlarning turlarini saqlab qolish hamda koʻpaytirish, shuningdek, Oʻzbekiston Respublikasi Prezidentining “Ekologiya, atrof-muhitni muhofaza qilish va iqlim oʻzgarishi vazirligi faoliyatini samarali tashkil etish chora-tadbirlari toʻgʻrisida” 2023-yil 31-maydagi PQ-171-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi, Veterinariya va chorvachilikni rivojlantirish qoʻmitasi, Oʻrmon xoʻjaligi agentligi, Toshkent, Namangan va Navoiy viloyatlari hokimliklarining “Chotqol” davlat biosfera qoʻriqxonasiga tutash 32 859,89 gektar hamda “Oqtogʻ-Tomdi” davlat qoʻriqxonasiga tutash 28 500,0 gektar hududda ularning qoʻriqlanma zonalarini belgilash toʻgʻrisidagi taklifi maʼqullansin. 2. Quyidagilar: “Chotqol” davlat biosfera qoʻriqxonasining qoʻriqlanma zonasi maydoni 1-ilovaga muvofiq; “Oqtogʻ-Tomdi” davlat biosfera qoʻriqxonasining qoʻriqlanma zonasi maydoni 2-ilovaga muvofiq tasdiqlansin. 3. Belgilansinki, qoʻriqxonalarning qoʻriqlanma zonasidagi yerlar ushbu zonalarda joylashgan yer egalari, yerdan foydalanuvchilar, ijarachilar va mulkdorlar ixtiyorida qoʻriqlanma zona rejimiga rioya etish sharti bilan qoladi. 4. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi: bir oy muddatda “Chotqol” davlat biosfera va “Oqtogʻ-Tomdi” davlat qoʻriqxonalarining qoʻriqlanma zonalari toʻgʻrisidagi nizomlarni tasdiqlasin; ikki oy muddatda Toshkent, Namangan va Navoiy viloyatlari hokimliklari hamda Oʻzbekiston Respublikasi Iqtisodiyot va moliya vazirligi huzuridagi Kadastr agentligi bilan birgalikda qoʻriqxonalarning belgilanayotgan qoʻriqlanma zonalari chegaralarini belgilasin hamda xaritalarini ishlab chiqsin; yer egalari, yerdan foydalanuvchilar, ijarachilar va mulkdorlar qoʻriqlanma zonalar hududida joylashgan yer maydonlaridan foydalanishda qoʻriqlanma zona rejimiga rioya etilishi buyicha qonunchilikda belgilangan tartibda doimiy ravishda nazorat ishlarini amalga oshirsin. 5. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov va Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov zimmasiga yuklansin.
Xalqaro shartnomani tasdiqlash toʻgʻrisida
(resolution, 2025-03-04)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq qaror qilaman: 1. 2024-yil 15-sentabrda Samarqand shahrida imzolangan Oʻzbekiston Respublikasi Hukumati bilan Germaniya Federativ Respublikasi Hukumati oʻrtasida migratsiya va mobillik sohasida keng qamrovli sheriklik toʻgʻrisidagi bitim tasdiqlansin. 2. Ushbu xalqaro shartnomani amalga oshirish uchun: (a) Vazirlar Mahkamasi huzuridagi Migratsiya agentligi — tashqi mehnat migratsiyasi qismi boʻyicha; (b) Ichki ishlar vazirligi — readmissiya qismi boʻyicha masʼul boʻlgan vakolatli organlar etib belgilansin. 3. Tashqi ishlar vazirligi Oʻzbekiston Respublikasi tomonidan ushbu xalqaro shartnomaning kuchga kirishi uchun zarur boʻlgan davlat ichki tartib-taomillari bajarilgani hamda uni amalga oshirish uchun masʼul boʻlgan vakolatli organlar toʻgʻrisida Germaniya tomoniga tegishli bildirishnoma yuborsin. 4. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirgandan keyin belgilangan tartibda uning qoidalari amalga oshirilishi ustidan nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.
Qurilish maydonlarida chang va qum zarrachalarining havoga koʻtarilishini bartaraf etishga doir majburiy talablar belgilanishi munosabati bilan Oʻzbekiston Respublikasining Maʼmuriy javobgarlik toʻgʻrisidagi kodeksiga qoʻshimchalar va oʻzgartirish kiritish haqida
(code, 2025-03-03)

“851-modda. Qurilish maydonlarida atmosfera havosini muhofaza qilish talablariga rioya etmaslik
Oʻlchami besh yuz kvadrat metr va undan ortiq boʻlgan qurilish maydonida, unga tutash boʻlgan hududda hamda undan chiqish yoʻllarida chang va qum zarrachalarining havoga koʻtarilishini bartaraf etishga doir majburiy talablarni buzish yoxud ushbu hududlarda ifloslantiruvchi moddalarning yoʻl qoʻyiladigan doiradagi normativlardan ortiq darajada atmosfera havosiga chiqarilishiga yoʻl qoʻyish, — mansabdor shaxslarga bazaviy hisoblash miqdorining oʻn baravari miqdorida jarima solishga sabab boʻladi. Xuddi shunday huquqbuzarlik maʼmuriy jazo chorasi qoʻllanilganidan keyin bir yil davomida takror sodir etilgan boʻlsa, — mansabdor shaxslarga bazaviy hisoblash miqdorining ellik baravari miqdorida jarima solishga sabab boʻladi”; 2) 245-moddaning uchinchi qismi “681” raqamidan keyin “851” raqami bilan toʻldirilsin; 3) 261-moddaning birinchi qismidagi “86” raqami “851, 86” raqamlari bilan almashtirilsin. 2-modda. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi, Qurilish va uy-joy kommunal xoʻjaligi vazirligi hamda boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin. 3-modda. Oʻzbekiston Respublikasi Vazirlar Mahkamasi: hukumat qarorlarini ushbu Qonunga muvofiqlashtirsin; respublika ijro etuvchi hokimiyat organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin. 4-modda. Ushbu Qonun rasmiy eʼlon qilingan kundan eʼtiboran uch oy oʻtgach kuchga kiradi.
Respublika Maʼnaviyat va maʼrifat markazining tuman (shahar) boʻlinmalari tizimidagi maʼnaviyat va maʼrifat maskanlari moddiy-texnik bazasini mustahkamlash chora-tadbirlari toʻgʻrisida
(resolution, 2025-03-03)

Oʻzbekiston Respublikasi Prezidentining “Maʼnaviy-maʼrifiy ishlar tizimini tubdan takomillashtirish chora-tadbirlari toʻgʻrisida” 2021-yil 26-martdagi PQ-5040-son qaroriga muvofiq maʼnaviyat va maʼrifat maskanlarining moddiy-texnik bazasini yanada mustahkamlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2021-yil 26-martdagi PQ-5040-son qaroriga muvofiq hududlarda ijtimoiy-maʼnaviy muhit barqarorligini mustahkamlash, aholi, ayniqsa, yoshlar ongi va qalbida maʼnaviy fazilatlarni yuksaltirish, oila va mahallalarda hamjihatlikni mustahkamlash maqsadida barcha tuman va shaharlarda maʼnaviyat va maʼrifat maskanlarini (keyingi oʻrinlarda — maskanlar) tashkil etish belgilanganligi maʼlumot uchun qabul qilinsin. 2. Quyidagilar: Maʼnaviyat va maʼrifat maskanlarining namunaviy tuzilmasi 1-ilovaga muvofiq; Maʼnaviyat va maʼrifat maskanlarini moddiy-texnik jihatdan jihozlashga doir minimal talablar 2-ilovaga muvofiq tasdiqlansin. 3. Belgilansinki: maskanlar Respublika Maʼnaviyat va maʼrifat markazining tuman (shahar) boʻlinmalari tizimida tashkil etiladi; maskanlarning shtat birliklarini shakllantirish hamda saqlash Respublika Maʼnaviyat va maʼrifat markazining Qoraqalpogʻiston Respublikasi, viloyatlar va Toshkent shahar boʻlimlari, shuningdek, tuman (shahar) boʻlinmalarining shtat birliklari va mehnatga haq toʻlash jamgʻarmasi doirasida amalga oshiriladi. 4. Maskanlarning binolarini saqlash bilan bogʻliq xarajatlar 2025-yildan boshlab bosqichma-bosqich Qoraqalpogʻiston Respublikasi, viloyatlar va Toshkent shahar mahalliy budjeti mablagʻlari hisobidan amalga oshiriladi. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin.
Yoqilgʻi-energetika resurslari isteʼmolchilarini qoʻllab-quvvatlash maqsadida Vazirlar Mahkamasining “Yoqilgʻi-energetika sohasida bozor mexanizmlarini joriy etishning qoʻshimcha chora-tadbirlari toʻgʻrisida” 2024-yil 16-apreldagi 204-son qaroriga qoʻshimcha kiritish haqida
(resolution, 2025-02-28)

Oʻzbekiston Respublikasi Prezidenti Sh.M. Mirziyoyevning topshiriqlariga muvofiq havo haroratining sovuq davrlarida respublikada tabiiy gazga boʻlgan ehtiyoj ortishini inobatga olgan holda ushbu davrda aholiga qoʻshimcha qulayliklar yaratish maqsadida Vazirlar Mahkamasi qaror qiladi: 1. Vazirlar Mahkamasining 2024-yil 16-apreldagi 204-son qarori bilan tasdiqlangan 2024-yil 1-maydan aholi uchun elektr energiyasi va tabiiy gaz bir oylik isteʼmolining bazaviy meʼyorlari havo haroratidan kelib chiqib, oʻzgartirish kiritishni nazarda tutuvchi quyidagi mazmundagi izoh bilan toʻldirilsin: 2. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda energetika vaziri J.T. Mirzamahmudov zimmasiga yuklansin.
“Toshkent davlat yuridik universiteti qoshidagi akademik litseyga oʻqishga qabul qilish uchun test sinovlarini oʻtkazish tartibi toʻgʻrisidagi nizomni tasdiqlash haqida”gi qarorni oʻz kuchini yoʻqotgan deb topish toʻgʻrisida
(resolution, 2025-02-28)

Oʻzbekiston Respublikasi Vazirlar Mahkamasining 2024-yil 5-iyundagi 320-son “Oʻquvchilarni akademik litseylarga qabul qilish, ularning oʻqishini koʻchirish,qayta tiklash va oʻqishdan chetlatish tartibini takomillashtirish chora-tadbirlari toʻgʻrisida”gi qaroriga muvofiq Oʻzbekiston Respublikasi Adliya vazirligi hamda Oliy taʼlim, fan va innovatsiyalar vazirligi qaror qiladi: 1. Oʻzbekiston Respublikasi Adliya vazirligi va Vazirlar Mahkamasi huzuridagi Davlat test markazining 2022-yil 27-yanvardagi 1 va 01/QQ-son “Toshkent davlat yuridik universiteti qoshidagi akademik litseyga oʻqishga qabul qilish uchun test sinovlarini oʻtkazish tartibi toʻgʻrisidagi nizomni tasdiqlash haqida”gi qarori (roʻyxat raqami 3346, 2022-yil 27-yanvar) (Qonunchilik maʼlumotlari milliy bazasi, 27.01.2022-y., 10/22/3346/0076-son) oʻz kuchini yoʻqotgan deb topilsin. 2. Mazkur qaror rasmiy eʼlon qilingan kundan eʼtiboran kuchga kiradi.
Umumjahon pochta ittifoqining Ustaviga Oʻninchi qoʻshimcha bayonnomani (Addis-Abeba, 2018-yil 7-sentabr) va Oʻn birinchi qoʻshimcha bayonnomani (Abidjan, 2021-yil 26-avgust) ratifikatsiya qilish toʻgʻrisida
(law, 2025-02-28)

Umumjahon pochta ittifoqining Ustaviga Oʻninchi qoʻshimcha bayonnoma (Addis-Abeba, 2018-yil 7-sentabr) va Oʻn birinchi qoʻshimcha bayonnoma (Abidjan, 2021-yil 26-avgust) ratifikatsiya qilinsin.
Muborak Ramazon oyini munosib tarzda oʻtkazish toʻgʻrisida
(resolution, 2025-02-27)

Keyingi yillarda mamlakatimizda vijdon erkinligini taʼminlash, muqaddas islom dinining insonparvarlik mohiyatini oʻzida mujassam etadigan qadriyat va anʼanalarni bezavol saqlash hamda kelgusi avlodlarga yetkazish, yurtimizda hukm surayotgan tinchlik-osoyishtalik, millatlar va dinlararo totuvlik va hamjihatlik muhitini mustahkamlash, koʻmakka muhtoj, nogironligi boʻlgan va ehtiyojmand insonlarni har tomonlama qoʻllab-quvvatlash borasida ulkan ishlar olib borilmoqda. Bu kabi ezgu amallar muborak Ramazon oyida ayniqsa yorqin namoyon boʻlmoqda. Xalqimiz uchun azaldan mehr-oqibat, shukronalik va bagʻrikenglik timsoli boʻlib kelgan muborak Ramazon oyini munosib kutib olish va yuqori saviyada oʻtkazish maqsadida: 1. 2025-yilda muborak Ramazon oyining boshlanishi 1-mart kuniga toʻgʻri kelishi haqidagi Oʻzbekiston musulmonlari idorasining axboroti maʼlumot uchun qabul qilinsin. 2. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari Din ishlari boʻyicha qoʻmita, Ijtimoiy himoya milliy agentligi, Oʻzbekiston mahallalari uyushmasi, Oʻzbekiston faxriylarining ijtimoiy faoliyatini qoʻllab-quvvatlash “Nuroniy” jamgʻarmasi va boshqa hamkor tashkilotlar bilan birgalikda hududlarda Ramazon oyini milliy anʼana va qadriyatlarga mos tarzda oʻtkazishga doir chora-tadbirlarni amalga oshirsin. Ushbu fazilatli oyda “Ramazon — saxovat, birdamlik va bagʻrikenglik oyi” gʻoyasi asosida: ehtiyojmandlar hamda ilm-maʼrifat yoʻlida izlanayotgan yoshlarga yordam berish boʻyicha tashabbuslarni qoʻllab-quvvatlashga; oilaviy rishtalarni mustahkamlash, mahallalarda oʻzaro tushunish va ishonch muhitini kuchaytirish hamda hurmat va mehr-oqibat qadriyatlarini tarannum etishga; atrof-muhitni asrash, muqaddas qadamjo, ziyoratgoh va qabristonlarni obodonlashtirish, koʻchatlar ekishga hamda Ramazon oyi bilan bogʻliq tadbirlarda meʼyorga amal qilish va isrofgarchilikka yoʻl qoʻymaslikka alohida eʼtibor berilsin. 3. Oʻzbekiston Milliy teleradiokompaniyasi, Oʻzbekiston Milliy axborot agentligi va boshqa ommaviy axborot vositalariga Ramazon oyini oʻtkazish bilan bogʻliq tadbirlarni keng yoritish tavsiya etilsin. 4. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidentining maslahatchisi R.Q. Davletov zimmasiga yuklansin.
Elektron toʻlov tizimlari xizmatlaridan foydalanishni kengaytirishga doir qoʻshimcha chora-tadbirlar toʻgʻrisida
(resolution, 2025-02-26)

Oʻzbekiston Respublikasi Prezidentining “Oʻzbekiston — 2030” strategiyasida belgilangan asosiy yoʻnalishlar boʻyicha islohotlarni amalga oshirishning 2024-yildagi ustuvor chora-tadbirlari toʻgʻrisida” 2024-yil 4-martdagi PQ-109-son qarori ijrosini taʼminlash, shuningdek, aholi va tadbirkorlik subyektlari uchun toʻlov tizimlari xizmatlaridan foydalanishda qulay sharoitlar yaratish orqali naqd pulsiz hisob-kitoblar tizimini rivojlantirish maqsadida Vazirlar Mahkamasi qaror qiladi: 1. Shunday tartib oʻrnatilsinki, unga muvofiq 2025-yil 1-iyuldan boshlab aholiga xizmat koʻrsatuvchi budjet tashkilotlari, gaz va neft mahsulotini sotuvchi va mulkni ijaraga beruvchi yuridik shaxslar majburiy tartibda elektron toʻlov tizimlariga ulanadi hamda toʻlovlarni ular orqali amalga oshirish imkoniyatini yaratadi. Bunda ushbu bandning birinchi xatboshisida koʻrsatilgan yuridik shaxslar tomonidan toʻlovlarni elektron toʻlov tizimlari orqali qabul qilishni rad etish hisob-kitob terminallari orqali toʻlovlarni qabul qilishni rad etishga tenglashtiriladi hamda qonunchilikda belgilangan tartibda choralar koʻrilishi uchun asos boʻladi. Oʻzbekiston Respublikasi Soliq qoʻmitasi Iqtisodiyot va moliya vazirligi bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar kiritish yuzasidan Vazirlar Mahkamasiga takliflar kiritsin. 2. Strategik islohotlar agentligi manfaatdor vazirlik va idoralar bilan birgalikda 2025-yil 1-iyulga qadar 2025 — 2030-yillarda elektron toʻlovlar ulushini oshirish boʻyicha kompleks chora-tadbirlar rejasini ishlab chiqib, Vazirlar Mahkamasiga kiritsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin.